मैंने कहा -" लेकिन गांधीजी ने बाद में चोरी करना बंद कर दिया था." " मैं आशा करता हूं तुम वही गलती नहीं करोगे. वीर एक बार जिस रास्ते पर निकल पड़ता है उस रास्ते से वापस नहीं आता. गांधीजी ने चोरी बंद कर दिया.... इसका परिणाम क्या हुआ ? अपनी रोजी - रोटी के लिये दक्षिण - अफ़्रीका तक उन्हें भटकना पड़ा."- चाचा ने चोरी और वीरता को समानार्थक सिद्ध कर दिया था. चाचा की बातों में दम था. पहली ही रात सफ़लता - पूर्वक मैंने अपने कार्य को पूरा किया , घर से पूरे दो सौ रुपये गुप्त रूप से प्राप्त किया. चाचा के जादुई व्यक्तित्व के प्रभाव ने मेरे भीतर ग्लानि के बदले गर्व को पैदा किया. चोरी की इस पहली घटना ने न केवल मेरे आत्म - विश्वास को बढ़ाया बल्कि मेरी हिम्मत को भी चौगुना कर दिया.